Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од Здружение за заштита на животните Про Анима Берово, поднесена против Општина Берово, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 19.07.2022 година, го донесе следното

**Р Е Ш Е Н И Е**

1. Жалбата изјавена од Здружение за заштита на животните Про Анима Берово, поднесена против Општина Берово, заведена во Агенцијата под бр.08-186 на 05.07.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

**О Б Р А З Л О Ж Е Н И Е**

## На 31.05.2022 година, Здружение за заштита на животните Про Анима Берово поднело Барање за пристап до информации од јавен карактер до Општина Берово, со кое побарало по е-маил да му се достави фоткопија од следните информации:

## „1. Дали Општина Берово има постапено и ја има извршено законската обврска предвидена во член 28, став 3 од Законот за заштита и благосостојба на животните, односно дали има донесено повеќегодишен план и програма врз основа на кои ќе се врши контролата на популација на бездомните кучиња, со оглед на тоа дека повеќе оние кои ние ги имаме на увид важат заклучно со 2021 година?

## 2. Доколку се донесени повеќегодишен план и програма, истите се доставени и одобрени од Агенцијата за храна и ветеринарство?

## 3. Доколку се донесени, Ве молиме за копија од истите со цел да се запознаеме со нивната соржина.“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-186 од 05.07.2022 година.

Агенцијата со електронски допис бр.08-186 од 05.07.2022 година, ја препрати Жалбата до имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации на 08.07.2022 година по електронски пат до Агенцијата достави Одговор на жалба бр.18-2555/2 од 06.07.2022 година во кој е наведено дека: „...Ве известувам дека барањето по кое Про Анима има поднесено жалба, не е примено во Архива на Општина Берово. Имено на ден 31.05.2022 година, Здружението за заштита на животните Про Анима до општина Берово има поднесено друго барање, истото, е одговорено во законски предвидениот рок, на ден 06.06.2022 година. Второ барање од Про Анима, не е доставено и од истите причини не е одговорено.“

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, од причина што не го примил Барањето на Баратело од 31.05.2022 година.

Во интерес на траспарентноста и проактивната обврска што Имателите на информации ја имаат согласно член 10 од Законот за слободен пристап до информации од јавен карактер за отвореност и отчетност кон јавноста, Имателот на информации е должен да постапи по Барањето доставено во прилог на Жалбата на 05.07.2022 година.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

**Директор,**

**Пламенка Бојчева**